Parlementêre komitee gaan nié teen OB optreeAdv. Busisiwe Mkhwebane (Foto: ANA) Die parlementêre portefeuljekomitee oor justisie het Dinsdag gestem om nié te besluit oor die lot van openbare beskermer, adv. Busisiwe Mkhwebane nie. Die komitee voer aan dat die besluit by die Nasionale Vergadering berus om te bepaal of sy geskik is om haar amp te beklee en nié by die howe nie. Dit volg na John Steenhuisen, DA-hoofsweep, die komitee versoek het om met die proses te begin om Mkhwebane uit haar pos te verwyder na aanleiding van die hooggeregshof in Pretoria se verdoemende bevindings teen haar. Dié bevindings het verband gehou met haar verslag oor die Absa-Bankorp-aangeleentheid. Verlede jaar het die hooggeregshof Mkhwebane se aanbeveling dat die parlement die Grondwet moet wysig om veranderinge aan die mandaat van die Reserwebank te maak ter syde gestel. Dié aanbeveling is gemaak in ŉ verslag waarin die OB ook bevind het dat R1,125 miljard van Absa Bank verhaal moet word vir ŉ finansiële reddingsboei uit die apartheidsera wat aan Bankorp toegestaan is. Bankorp is later deur Absa oorgekoop. Mkhwebane is daarvan beskuldig dat sy buite haar magte optree en nie bevoeg is om die amp te beklee nie. Sy het die kostebevel voor die konstitusionele hof gedaag. Die portefeuljekomitee is egter van mening dat “dat dit voortydig is om die Openbare Beskermer van haar amp te onthef” aangesien die hofverrigtinge oor die saak nog aan die gang is. Die aanvaarding van Mkhwebane se verslag is ten sterkste deur die DA en die ACDP teengestaan. ACDP-LP Steve Swart en DA-kollega Glynnis Breytenbach het gesê hulle het Mkhwebane se houding teenoor die komitee tydens haar verskyning as beledigend ervaar. Breytenbach het gesê die verslag wys die ANC wil in aanloop tot die verkiesing in Mei vanjaar “die swak besluite wat hulle in die verlede gemaak het” beskerm – onder andere die besluit om voormalige openbare beskermer Thuli Madonsela met Mkhwebane te vervang. EFF-LP Thilivhali Mulaudzi het gesê dié party het hul mening oor Mkhwebane verander nadat hulle aanvanklik haar aanstelling ondersteun het. Hy het egter ontken dat die EFF sy posisie verander het in ooreenstemming met dié van ’n faksie in die regerende party wat teen pres. Cyril Ramaphosa is. “Jy weet die Engelse sê ’n wyse man verander altyd van plan.” Hy het die Pretoriase hooggeregshof se bevinding dat Mkhwebane buite haar magte opgetree het, verwerp. Volgens Breytenbach sal die DA ’n minderheidsverslag oor die kwessie opstel.